b'\n_START_ARTICLE_\nTornion taistelu\n_START_SECTION_\nOsapuolet\n_START_PARAGRAPH_\nTammikuun lopussa 1918 Torniossa oli kolme valtaryhmittym\xc3\xa4\xc3\xa4. Ven\xc3\xa4l\xc3\xa4iset sotilaat olivat viel\xc3\xa4 merkitt\xc3\xa4v\xc3\xa4 tekij\xc3\xa4, vaikka joukkojen m\xc3\xa4\xc3\xa4r\xc3\xa4 oli v\xc3\xa4hentynyt. Ven\xc3\xa4l\xc3\xa4iset olivat luovuttaneet vasta 22. tammikuuta 1918 Ruotsin rajan passintarkastuksen samoin kuin Tornion rautatieaseman passi- ja matkatavaratarkastuksen suomalaisten viranomaisten hoitoon. Ty\xc3\xb6v\xc3\xa4en j\xc3\xa4rjestyskaarti muodosti my\xc3\xb6s merkitt\xc3\xa4v\xc3\xa4n toimijan paikkakunnalla. J\xc3\xa4seni\xc3\xa4 oli kaikkiaan noin 200 nime\xc3\xa4 ml. alatorniolaiset. Kaupungin porvarilliset ryhmittyiv\xc3\xa4t tammikuussa 1918 suojeluskunnaksi; perustamiskokouksessa oli 150 henkil\xc3\xb6\xc3\xa4, joista 70 liittyi perustettavaan suojeluskuntaan.\n_START_SECTION_\nNeuvosto-Ven\xc3\xa4j\xc3\xa4\n_START_PARAGRAPH_\nVen\xc3\xa4l\xc3\xa4isten joukkojen m\xc3\xa4\xc3\xa4r\xc3\xa4 oli v\xc3\xa4hentynyt merkitt\xc3\xa4v\xc3\xa4sti syksyst\xc3\xa4 1917, jolloin heit\xc3\xa4 oli ollut 1 300 Torniossa ja 1 400 Alatorniolla. J\xc3\xa4ljell\xc3\xa4 oli taistelun hetkell\xc3\xa4 vajaa 400 ven\xc3\xa4l\xc3\xa4issotilasta. Helmikuussa 1918 korkea-arvoisin ven\xc3\xa4l\xc3\xa4isupseeri oli eversti Gempel, joka oli kannattanut antautumista, mutta j\xc3\xa4\xc3\xa4nyt v\xc3\xa4hemmist\xc3\xb6\xc3\xb6n ja paennut Ruotsiin. Paikkakunnalla oli lis\xc3\xa4ksi huomattava joukko ven\xc3\xa4l\xc3\xa4isi\xc3\xa4 invalidisotilaita. Joukkoja oli sijoitettu useampaan paikkaan \xe2\x80\x93 pohjoispuolella Per\xc3\xa4pohjolan kansanopiston tiloihin, Tornion rautatieaseman alueelle ja sen etel\xc3\xa4puolella n.s. Iisakan kasarmiin sek\xc3\xa4 Suensaarella kaupungin kasarmiin eli nykyiseen Tornion lyseon tiloihin. Invalidisotilaiden majoitustilat sijaitsivat Tornion vanhan rautatieaseman etel\xc3\xa4puolella eli nykyisen tiilisen asemarakennuksen kohdalla.\n_START_SECTION_\nPunaiset\n_START_PARAGRAPH_\nTornionseudulle oli perustettu Ty\xc3\xb6v\xc3\xa4en j\xc3\xa4rjestyskaarti marraskuussa 1917. Siin\xc3\xa4 oli silloin j\xc3\xa4seni\xc3\xa4 kaikkiaan 300. Tammikuun 1918 aikana aktiiviseen toimintaan otti osaa noin 200 ty\xc3\xb6v\xc3\xa4est\xc3\xb6\xc3\xb6n kuuluvaa. Heist\xc3\xa4 tosin kaikkiaan 90 siirtyi junalla 1. helmikuuta Ouluun. Heid\xc3\xa4n p\xc3\xa4\xc3\xa4toimintapaikkanaan Torniossa oli torin reunaan rakennettu Ty\xc3\xb6v\xc3\xa4entalo. Taistelujen aikaan Ty\xc3\xb6v\xc3\xa4entalolla oli muutama kymmenen punaista niin, ett\xc3\xa4 antatumisvaiheessa talossa oli kaikkiaan vain 20 punaista.\n_START_SECTION_\nValkoiset\n_START_PARAGRAPH_\nValkoiset olivat ryhmittyneet tammikuun aikana suojeluskunnaksi, jonka j\xc3\xa4senm\xc3\xa4\xc3\xa4r\xc3\xa4 oli kaikkiaan 73. P\xc3\xa4\xc3\xa4paikkana heill\xc3\xa4 oli Suensaarella Tornion VPK vastap\xc3\xa4\xc3\xa4t\xc3\xa4 rautatieaseman aluetta. Tammikuun 30. p\xc3\xa4iv\xc3\xa4 1918 saapui yhdeks\xc3\xa4n j\xc3\xa4\xc3\xa4k\xc3\xa4rin ryhm\xc3\xa4 Haaparannalta Tornioon. Seuraavana p\xc3\xa4iv\xc3\xa4n\xc3\xa4 saapui viel\xc3\xa4 j\xc3\xa4\xc3\xa4k\xc3\xa4rimajuri Friedel Jacobsson, joka oli korkea-arvoisin ja otti kommennon. Jacobssonin johtaman 175 jalkav\xc3\xa4kisotilaan joukon muita j\xc3\xa4\xc3\xa4k\xc3\xa4reit\xc3\xa4 joukkueenjohtajina olivat j\xc3\xa4\xc3\xa4k\xc3\xa4rikapteenit Aarne Heikinheimo, Kurt Wallenius sek\xc3\xa4 j\xc3\xa4\xc3\xa4k\xc3\xa4riluutnantit Tauno Juvonen ja Mikko Kohonen. Mukana heill\xc3\xa4 oli nelj\xc3\xa4 konekiv\xc3\xa4\xc3\xa4ri\xc3\xa4.\n_START_SECTION_\nTaistelujen kulku\n_START_PARAGRAPH_\nTaisteluun osallistui valkoisten puolella j\xc3\xa4\xc3\xa4k\xc3\xa4rikapteeni Jacobssonin johtama Kemin, Rovaniemen ja Tervolan suojeluskunnista muodostettu osasto. Kemin punaiset olivat k\xc3\xa4rsineet sille tappion 2. helmikuuta Tervolassa. Sen j\xc3\xa4lkeen suojeluskuntaosasto jatkoi matkaa Tervolan Kaisajoen, Karungin Aapaj\xc3\xa4rven ja  Kukkolan kylien kautta kohti Torniota. Viimeinen pys\xc3\xa4hdyspaikka ennen taisteluja oli Alatornion Kivirannan kyl\xc3\xa4ss\xc3\xa4 Keropudasjoen pohjoispuolella ns. Liisanantin pellolla n. 4 km Tornion kaupungista pohjoiseen. Joen j\xc3\xa4\xc3\xa4t\xc3\xa4 hiiht\xc3\xa4en valkoiset l\xc3\xa4hestyiv\xc3\xa4t pohjoisesta kohti Tornion kaupunkia._NEWLINE_Ensimm\xc3\xa4inen taistelun kohde oli Per\xc3\xa4pohjolan kansanopisto Kivirannalla, jossa ven\xc3\xa4l\xc3\xa4isi\xc3\xa4 oli majoittuneena noin 50 sotilasta. Huomattava osa heist\xc3\xa4 oli suomea puhuvia virolaisia. Heikinheimon joukkue saartoi opiston alueen klo 15 aikaan. Ven\xc3\xa4l\xc3\xa4issotilaat antautuivat ilman taistelua. Muut joukkueet eteniv\xc3\xa4t kohti Tornion asema-aluetta. Samaan aikaan klo 15 siirtyi Suensaaren puolelta joukko torniolaisia suojeluskuntalaisia joen yli konekiv\xc3\xa4\xc3\xa4ri mukanaan varmistamaan tilannetta. _NEWLINE_Varsinainen taistelu k\xc3\xa4ytiin klo 16.30 l\xc3\xa4htien ja se kesti noin tunnin. Siihen osallistuivat ensi vaiheessa Jacobssonin johdolla Juvosen ja Kohosen joukkueet. My\xc3\xb6hemmin mukaan liittyi kansanopiston vallanneita Heikinheimon joukkueen suojeluskuntalaisia. Keskeisin taistelupaikka oli Tornion rautatieaseman ratapihan pohjoisosa, jossa rata kaartuu kohti Kemi\xc3\xa4. Kyseisess\xc3\xa4 paikassa ns. Sammakko-ojan alueella on nykyisin vanha VR:n pajarakennus. Radan kaarteessa oli ven\xc3\xa4l\xc3\xa4isten juna, josta avattiin tuli etenevi\xc3\xa4 valkoisia joukkoja kohti. Ven\xc3\xa4l\xc3\xa4iset joutuivat antamaan tulitaistelussa periksi. Pimenev\xc3\xa4ss\xc3\xa4 illassa osa ven\xc3\xa4l\xc3\xa4isist\xc3\xa4 pakeni joen yli Ruotsiin._NEWLINE_Nelj\xc3\xa4s joukkue eli Walleniuksen joukkue marssi rautatieaseman etel\xc3\xa4puolelle saartaen ns. Iisakan kasarmin Kemiin menev\xc3\xa4n maantien varressa; paikalla, jossa nyky\xc3\xa4\xc3\xa4n sijaitsee Tornion Putaan Neste-huoltoasema. Alueella k\xc3\xa4ytiin viel\xc3\xa4 pari tuntia taisteluja, jotka p\xc3\xa4\xc3\xa4ttyiv\xc3\xa4t ven\xc3\xa4l\xc3\xa4isten antautumiseen._NEWLINE_Seuraavana p\xc3\xa4iv\xc3\xa4n\xc3\xa4 antautuivat Alatornion kirkon etel\xc3\xa4puolella sijainneen Linnaisten kasarmin ven\xc3\xa4l\xc3\xa4issotilaat, joista tosin osa oli y\xc3\xb6n pimeydess\xc3\xa4 paennut Ruotsin puolelle. Kaikkiaan ven\xc3\xa4l\xc3\xa4isi\xc3\xa4 pakeni taistelujen aikana Ruotsin puolelle noin 60 sotilasta, jotka Ruotsi internoi._NEWLINE_Kaatuneita taistelussa oli valkoisten puolella kaikkiaan yhdeks\xc3\xa4n, joista kaksi oli taistelua valkoisten puolella johtanutta j\xc3\xa4\xc3\xa4k\xc3\xa4ri\xc3\xa4 eli Fridel Jacobsson ja Tauno Juvonen. Haavoittuneita valkoisten puolella oli yhdeks\xc3\xa4n, mm. j\xc3\xa4\xc3\xa4k\xc3\xa4rien komentajiin kuulunut Mikko Kohonen. Ven\xc3\xa4l\xc3\xa4iset menettiv\xc3\xa4t taistelussa yhdeks\xc3\xa4n kaatunutta ja viisi haavoittunutta.\n_START_SECTION_\nTaistelujen j\xc3\xa4lkeen\n_START_PARAGRAPH_\nSeuraavana p\xc3\xa4iv\xc3\xa4n\xc3\xa4 eli 7. helmikuuta 1918 valkoiset ampuivat viel\xc3\xa4 kuusi ven\xc3\xa4l\xc3\xa4ist\xc3\xa4 sek\xc3\xa4 ven\xc3\xa4l\xc3\xa4isi\xc3\xa4 tukeneen suomalaisen. Kaikkiaan todetaan kuitenkin ven\xc3\xa4l\xc3\xa4isten haudanneen yli 40 kuollutta. Huostaan otettiin lis\xc3\xa4ksi satoja ven\xc3\xa4l\xc3\xa4isi\xc3\xa4 invalideja, joita ei ollut ehditty kuljettaa etel\xc3\xa4\xc3\xa4n Ven\xc3\xa4j\xc3\xa4lle. Ven\xc3\xa4l\xc3\xa4isilt\xc3\xa4 takavarikoitiin lis\xc3\xa4ksi runsaasti sotatarvikkeita sek\xc3\xa4 ruokatarvikkeita elintarvikepulan vaivaamille kaupunkilaisille._NEWLINE_Kaatunut j\xc3\xa4\xc3\xa4k\xc3\xa4rimajuri Jacobsson haudattiin Ouluun tuomiokirkon v\xc3\xa4litt\xc3\xb6m\xc3\xa4\xc3\xa4n l\xc3\xa4heisyyteen, kun taas j\xc3\xa4\xc3\xa4k\xc3\xa4riluutnantti Juvonen Tornion hautausmaalle.'